Forslag til ændring af kommuneplanen vil tillade idrætcenter i Skejby revet ned. »Helt tosset at rive nye haller ned i en by, der mangler idrætsfaciliteter«, lyder det fra brugere.

Annonce

En stor idrætshal af nyere dato, en gymnastiksal med stor klatrevæg samt en svømmehal i god stand skal rives ned for at give plads til 900 nye boliger, hvis Aarhus Kommune vedtager den ændring af kommuneplanen i Skejby, man er i gang med. Forslaget får idrætsfolk til at se rødt:

Det omtalte område ligger inden for den røde markering på kortet. Idrætsfaciliteterne ligger længst til venstre i området.

»Vi er chokerede over, at man vil rive så nye og gode faciliteter ned i en by, der mangler nye idrætsfaciliteter,« siger Henrik Løvschall, forstander på Idrætshøjskolen i Aarhus, få hundrede meter væk fra det nedrivningstruede idrætsanlæg. Idrætshøjskolen har for tiden lejet det omtalte anlæg, fordi man mangler plads i Vejlby-Risskovhallen.

Hos Idrætssamvirket i Aarhus, der repræsenterer 400 foreninger med over 80.000 medlemmer, er sekretariatsleder Henrik Stampe mildest talt forbløffet:

»Det gør ondt på mig at høre om sådan et forslag. Der mangler idrætsfaciliteter mange steder og især svømmebassiner. Desuden er det et problem for de mange nye boligområder, at de altid mangler idrætsfaciliteter. Den slags kommer ofte lang tid bagefter. Tænk hvis man kunne bygge et nyt område, der allerede havde idrætslokaler.«

Den omtalte idrætshal og gymnastiksal videreudlejer Idrætshøjskolen for øjeblikket til Idrætscenter Havkær, der er et kommunalt tilbud med aktiviteter og idræt for voksne udviklingshæmmede. Herfra har man aldrig før været i så lækre faciliteter, og man mener, det er en stor fejl, hvis kommunen tillader en nedrivning.

Det er entreprenørkoncernen A. Enggaard A/S, der har købt området og direktør Asger Enggaard bekræfter, at planen er at rive det hele ned og bygge 2-5 værelses boliger.

»Det kan ikke svare sig rent kommercielt for os at bevare idrætshal og svømmehal. Men hvis kommunen eller andre vil købe det, er vi altid villige til at tale om det.«

I nedenstående artikel kan du læse mere om projektet og reaktionerne på forslaget.